Náttúrufræðistofnun Íslands hefur gefið út jarðfræðikort af Austurlandi í mælikvarða 1 : 100.000 . Kortið nær yfir svæði sem afmarkast af norðanverðum Hamarsfirði í suðri , Loðmundarfirði í norðri , Skriðdal í vestri og Gerpi í austri . Jarðfræðikort af Austurlandi er hið stærsta sem gefið hefur verið út í þessum mælikvarða utan gosbeltanna . Á því má meðal annars finna upplýsingar um útkulnaðar megineldstöðvar , eins og Breiðdalseldstöðina , Reyðarfjarðareldstöðina og Þingmúlaeldstöðina , gjóskulög sem tengjast sprengigosum á svæðinu og hraunsyrpur sem raktar eru þvert og endilangt um alla firðina . Á bakhlið kortsins er að finna ítarlegt jarðlagasnið og þemakort sem sýna dreifingu hrauntegunda , útbreiðslu bergganga , útbreiðslu síðsteinda og halla jarðlaga . Að auki er þar lesmál um áhugaverða staði á svæðinu . Kortið er að mestu byggt á eldri jarðfræðikortum sem til eru af svæðinu , einkum eftir breska jarðfræðinginn George P.L. Walker sem starfaði á Austurlandi á árunum 1954 – 1965 . Höfundur kortsins er Birgir V. Óskarsson jarðfræðingur sem vann að kortlagningu svæðisins og tengingu eldri kortanna . Prentað eintak af kortinu má kaupa í afgreiðslu Náttúrufræðistofnunar Íslands í Garðabæ . Það verður einnig fáanlegt í bókaverslunum innan tíðar . Að auki verður hægt að skoða það í kortasjá á vef stofnunarinnar fljótlega . Jarðfræðikort af Austurlandi eftir Birgi V. Óskarsson .